Meer oor Trou Idees – Trou Idees
Trou Idees verleen hulp aan bruide, amper-bruide en verskaffers in hul soeke na trou-, huweliks-, verhoudings- en funksie-verwante items, raad en idees vir troues en funksies. En dit boonop in Afrikaans!
Trou Idees wil graag die nommer-een bron van inligting wees vir bruide in die beplanning vir hulle troudag. Dit sluit alles in van die verlowing tot by die troudag en selfs belangrike sake vir pasgetroudes.
Trou Idees wil aan bruide die geleentheid gee om anoniem vrae te vra oor enige trouverwante kwessies sonder dat hulle geviktimiseer of verneder word. Dit is dan ook die platform om raad en vrae oor kwaliteit van dienslewering te vra aan ‘n wye en behulpsame gehoor.
Die toekomsplan vir Trou Idees is om aan bruide die geleentheid te gee om oor hulle troues en liefde te spog, maar ook vir voornemende bruide om bewus te wees van die uitdagings wat met die beplanning vir ‘n troue gepaardgaan. Ons wil graag deur gereelde artikels met insette van kenners vir bruide raad gee oor hoe om enige trouverwante kwessie te hanteer.
Verder wil Trou Idees ook die eerste en mees effektiewe plek wees waar kwaliteit diensverskaffers en venues hulle produkte en dienste adverteer.
Advertensies word SLEGS op Maandae onder ons ADVERTENSIE-status toegelaat. Trou Idees sal jou advertensie verwyder sou dit op enige ander dag geplaas word.
Om iets anoniem op die Facebookblad te plaas, gaan na die Teken in-afdeling op die webwerf en registreer deur die nodige inligting in te vul of deur jou Facebook-profiel te gebruik. Sodra jy geregistreer en ingeteken het, sal jy onder die My Profiel-afdeling die Vra jou vraag-opsie kry. Tik jou vraag en klik dan op Vra jou vraag. Jou boodskap sal binne vyf minute op die blad verskyn.
Onthou om nie SMS-taal te gebruik as jy iets op ons blad wil skryf nie. Daar is van ons lede wat bietjie van die ouer garde is, en selfs ons admin, verstaan nie altyd van die “woorde” wat gebruik word nie. Afrikaans is so ‘n mooi taal, kom ons gebruik dit reg!
Wanneer iemand ‘n vraag vra (bv. Wat dink jy van Bennie Boekwurm Fotografie?) moet asb NIE die post annekseer en JOU dienste of 'n ander diensverskaffer se dienste adverteer NIE. Dit is onvanpas, swak Facebook-etiket en ook nie wat die lid gevra het nie. Sulke 'comments' sal dadelik afgehaal word. Geen negatiewe kommentaar oor 'n persoon of besigheid sal geduld word nie.
Let daarop dat Trou Idees GEEN verantwoordelikheid of aanspreeklikheid aanvaar vir enige verlies of skade aan jou as persoon, jou besigheid of eiendom nie. Elke lid gebruik hierdie blad op eie risiko. Stellings op die blad is nie noodwendig die siening van Trou Idees nie. Vir volledige terme en voorwaardes gaan na -https://www.trouidees.co.za/termes-en-voorwaardes/
Trou Idees Span
Meer oor Annie
Van so bietjie van alles doen, kan jy Annelie Keogh niks vertel nie. En dis hoekom sy so goed kophou met die “daaglikse dinge, beantwoord van e-posse en advertensie besprekings” van Trou Idees!
Nie net is sy die een wat die Facebookblad begin het en seker maak dit gaan aan nie, maar sy is ook ‘n haarkapper se gunsteling ontvangsdame en doen deeltyds ook Emosionele Intelligensie Ontwikkeling van kinders.
“Ek geniet dit om met mense te werk... hulle stories te hoor. Hulle menswees te verstaan. Ek is beslis ŉ mense-mens,” vertel sy met die glimlag wat haar gesig nooit verlaat nie. Selfs wanneer sy gespanne raak is die glimlag nog daar, maar dan is dit meer van ‘n laggie!
Die rede dat Annelie altyd vriendelik en aangenaam is, het waarskynlik net soveel met die lewe se lesse as haar geaardheid te doen.
“Soms gebeur daar dinge waaroor jy geen beheer het nie,” sê sy. “Al waaroor jy wel beheer het, is hoe jy gaan reageer. So stop, haal asem, en dink hoe jy die beste van ŉ slegte situasie kan maak.”
Dié raad het haar ook leer deurdruk. Nie net met Trou Idees se oppe en affe nie – want alle besighede het mos maar sulke fases – maar met alles wat sy aanpak. En as dit nie werk nie is daar altyd roomys – “dit voed die siel” en die see – “dit ken al mens se geheime, jou sorge, jou drome en jou hart”!
Dis waarskynlik Annelie se liefde vir die liefde, wat haar nog altyd na troues en die troubedryf lok. “Daar is niks mooier as die liefde nie, en ook niks lekkerder nie,” sê sy weer met haar glimlag-laggie. “Alles omtrent troues het my nog altyd gefassineer.”
“Ek het na Matriek ‘n gap-jaar geneem en ŉ fotografie-kursus gaan doen, terwyl ek in die middae by ŉ bloemiste gewerk het. Ek wou leer om alle dienste te kan doen wat rondom troues handel,” sê sy.
Daarna het sy haar Diploma in Gasvryheidsbestuur gekry terwyl sy deeltyds spyseniering gedoen en koeke gebak het. Sy bak steeds graag. “Om te bak... dis iets wat ek kan doen, en goed doen. Mens bak vir spesiale geleenthede, vir belangrike dae. Deur te bak, vier ek die lewe en die mense daarin,” raak sy skoon diep.
Uiteindelik het sy en ‘n vriendin besluit om al hulle vaardighede saam te gooi en te bemark.
En die Trou Idees-blad is gebore!
“Dit was oorspronklik om ons eie dienste in die troubedryf te bemark – alles van fotografie, videografie, koeke, grafiese ontwerp en trouebeplanning,” sê sy. “Die blad het baie vinnig gegroei en verskaffers het ons begin kontak om te hoor hoe hulle kan deel raak van Trou Idees. Ons het toe vinnig besef dat daar ŉ groot leemte in die mark is.”
Toe die blad op 4 000 likes gestaan het, het sy besluit om uit te brei en ‘n webwerf-blog te skep. En sedertdien groei die Trou Idees-brand sonder ophou en sonder ‘n einde in sig.
“Die heel beste deel van Trou Idees is die gemeenskap wat ons vorm,” sê sy. “Dit voel vir my of ek duisende vriendinne het en almal sit met dieselfde probleme. Ons kan met mekaar gesels, ons sorge deel, ons planne en probleme deel en dan die ondersteuning en leiding kry wat ons almal nodig het.”
Meer oor Juanita
Dis baie moeilik om ‘n storie oor jouself te skryf. So ek antwoord eerder maar net ‘n klomp vrae en hoop dit vleg ‘n mooi prentjie oor my!
Wat is jou naam en van?
Juanita du Preez
Waar het jy grootgeword en hoe het jy gekom tot waar jy nou is?
Ek is in Pretoria gebore en het tot in standerd vyf in dieselfde huis gebly... en dis waar alles verander het. Selfs as grootmens volg ek hierdie patroon – heeltemal onwillig! Sedert 2005 het ek en my man al 10 keer van huis verwissel en ek het ook al in van Nederland tot Engeland gebly. Op die oomblik is ons in Centurion, maar ek het ‘n vermoede ons het nog nie ons regte huis gekry nie. ‘n Vriendin het tereg al gespot ons meubels spring al sommer self op enige trek-lorrie wat verby kom.
Wat is jou amptelike werk?
Met my een voet staan ek in ‘n besigheid wat spesialiseer in aanlyn kommunikasie en met my ander voet in ‘n besigheid wat webwerwe beplan, ontwikkel en host saam my Trou Idees-kollega, Johnny. En dan so op die kant is ek besig om ook te begin aandag gee aan die skryf van toesprake vir spesiale geleenthede soos... troues... vir mense vir wie taal nie noodwendig natuurlik kom nie.
Hoe is jy betrokke by Trou Idees?
Ek is amptelik verantwoordelik vir ontwikkeling, maar versorg ook sedert ek betrokke geraak het die taal – ek weet daar kort nog baie werk op die webwerf, gee net kans! – van Trou Idees se dinge. Ek help ook uit met die webwerf en binnekort verkope. Maar eintlik help ons almal maar uit waar ons kan.
Hoe het jy betrokke geraak?
Ek en Johnny – die webmeester – het in die verlede saamgewerk en besef dat ons ‘n baie goeie span maak. Na ‘n hele paar kinkels en probeerslae, het hy en Annelie my uiteindelik ook in die Trou Idees-span verwelkom en nou werk ek net so lekker saam met haar en Léan.
Wat is die beste deel van die werk?
Dis vir my regtig lekker om deel te wees van so ‘n groot, gewilde en lekker Afrikaanse platform. Ek kry deesdae nie meer baie geleentheid om in my hart se taal te skryf nie, so ek geniet dit verskriklik.
Wat is jou gunsteling vyf dinge in die wêreld?
Magriete. Dis my naam vir Margeritas. Die mengsel van sout en soet en stout is vir my soooo lekker. Maar dit moet die regte Magriet wees, nie ‘n aanmaak-koeldrank-tipe een nie! Ek dink persoonlik daar moet ‘n reël wees teen vals Magriete. Al versoek wat ek elke jaar vir my verjaardag het, is om ‘n goeie Magriet te drink en sushi te eet.
Sushi. Ek onthou nog die eerste keer toe ek rou vis en rys saam met sojasous en gemmer geëet het. Dit was in Amsterdam in ‘n boothuis. Ek kan nie my eerste indruk daarvan onthou nie, maar deesdae voel dit of ek nie genoeg daarvan in my mond kan druk nie.
My gunsteling-gunsteling is my gesin. Nie net is ek sonder ophou lief vir my man nie, maar na amper TWINTIG jaar as ‘n paartjie, is hy nogsteeds my gunsteling-mens in die wêreld. En... ons drie kinders – ons oudste: die ewige terggees met ‘n kuiltjie in die wang wat nooit kan stilsit nie; ons middelste: die slimkop-reël-volger met die snaaksste sin vir humor wie se gesig nooit kan jok nie; en ons dogtertjie: die parmantigste, slimste, mooiste grootoog wysneusie.
Ek is mal oor mense se stories. Gewone mense, bekende mense, berugte mense. Enige mense.
Dis vir my baie vervullend om iets nuut te leer, veral as ek dit op my eie uitlê.
Het jy enige vreemde maniere?
Ek gril tot in my tone – eintlik sommer met my hele lyf – as ek of iemand anders met nat of klam hande aan papier raak. Selfs net die gedagte laat my ril.
Wat is die waardevolste les wat jy al geleer het?
Hou jou uit ander mense se sake al is dit hoe moeilik en al dink jy dat jy help. En as jy tog betrokke raak ... dink voordat jy praat, want woorde kan nie ongesê word nie.
Meer oor Lean
Léan Breytenbach is Trou Idees se Facebook-in-toom-houer. Beslis nie elke dag ‘n maklike taak nie!
Haar kwalifikasie as professionele rekenmeester by SAIPA help waarskynlik dat sy die bruide en verskaffers uit mekaar se hare kan hou, want streng, kan sy streng wees. Maar dit kom alles uit ‘n opregte omgee vir Trou Idees en die lojale gebruikers wat kort voor haar troue so onverwags deel van haar daaglikse bestaan geword het.
“Ek was voor my troue ‘n aktiewe gebruiker van Trou Idees se blad,” onthou sy. “Ek was seker baie aktief want toe vra Trou Idees my of ek nie deel van die Admin-span wil word nie!”
Hoewel sy ‘n Kapenaar in murg en been is – behalwe vir ‘n draai in Middelburg, Mpumalanga voor sy manlief ontmoet het – het die feit dat sy so ver van die Trou Idees se “huis” af is, haar nie vir ‘n oomblik afgesit nie. Sy het die geleentheid gevat en was toe uiteindelik so toegewyd dat die daaglikse bestuur daarvan nou grootliks in haar hande lê.
“Dis heerlik om te weet dat ek eintlik ‘n vriendin kan wees vir amper 40 000 lede!” sê sy. “Dis die lekkerste deel van die werk. Die dankies en komplimente wat soms vir my gelos word deur lede op die blad. Die lekkerte om dan te weet dat jy vir iemand kon help met goeie raad of net ‘n oor wat luister. Dis heerlik.”
Deur elke dag in die geselskap van duisende vroue te wees, gee mens nogal insig in hoe die Evas dink en wat hulle pla. Daaruit het Léan al opgelet hoe belangrik dit is dat vroue in hulleself glo. “Be-you-tiful,” vertel sy. “Self-aanvaarding en selfrespek is so belangrik. Jy moet jou eie nommer-een-fan wees! Daar is nie ‘n “regte” manier om te lyk en ‘n “regte” gewig om te wees nie. Leef gesond en kyk mooi na jouself en kweek positiewe gedagtes – dan sal jy gemaklik voel in jou eie vel.”
Lesse wat sy hoop om aan haar driejarige dogtertjie oor te dra. Dié se lag is een haar gunsteling dinge in die wêreld. Sy raak in gedagte en draai haar hare om haar vinger terwyl sy oor haar gunsteling dinge dink. “Om te reis, veral na plekke soos Bali en Italië!”.
Sy hou van reis, maar is nie so avontuurlustig met vreemde kos eet nie. “Ek kan nogal vol fiemies wees,” sê sy. “Ek is wel mal oor seekos. En ek hou daarvan om te leer oor kos deur programme soos Masterchef Australia.”
Tussendeur ma-wees, Trou Idees dophou, reis en kosdinge is sy besig om haar stokperdjie – hand lettering en brush calligraphy om presies te wees – te leer en in ‘n besigheid te omskep.
Meer oor Johnny
Die jongste lid van ons Trou Idees-span is ook die enigste doring tussen die rose. Tipies man is Johnny Dunhin nie noodwendig so opgewonde oor troues beplan nie, maar van webwerwe ontwikkel en bestuur, kan jy hom niks vertel nie!
Rekenaars, tegnologie en die internet is en was nog altyd van Johnny se gunsteling dinge in die wêreld. Hy het selfs onlangs sy eie robot gebou! Dit was dus net natuurlik dat hy direk na skool ‘n MCSE-kursus voltooi het. Maar na drie jaar as tegnikus het hy besef heeldag rondry is nie vir hom nie. Hy het sy hand aan programmering gewaag en begin om sagteware te skryf, maar “my passie vir die internet het my gedryf na webwerf-ontwikkeling.” En net daar het Johnny sy talent ontdek!
Deur die dag is Johnny ‘n webwerf-ontwikkelaar vir ‘n nie-winsgewende organisasie. Hy het al met die jare vele waardevolle lesse oor programmering, die internet en webwerwe geleer.
“Mens kan nie webwerwe op EDGE bou nie,” lag hy. “IE is nie ‘n browser nie – wel in elk geval nie ‘n goeie een nie. En Microsoft is nie jou vriend nie!”.
Hy het by Trou Idees betrokke geraak nadat hy ‘n vriend gehelp het met ‘n musiek-webwerf. Dié het Johnny aan Annelie voorgestel omdat sy vir Trou Idees ‘n webwerf wou skep. ​
“Ek was baie opgewonde om deel te word,” onthou hy. “Ek kon die eerste dag wat die webwerf live was, nie my oë van die real time traffic-statistiek weghou nie. Ek het heeltyd vir Annelie ge-BBM (ja, so lank terug!) met die aantal besoeke!”.
Mense wat Johnny ken, weet dat jy hom nie kan stop as hy eers idees oor ‘n webwerf en hoe dit kan verbeter, begin uitdink nie. Dit kan waarskynlik toegeskryf word aan een die waardevolle lesse wat hy al met tyd geleer het. “Tyd staan vir niemand stil nie”. So was dit ook met Trou Idees.
“Trou Idees het baie vinnig gegroei en ek wou meer idees vir die webwerf ontwikkel,” sê hy. “Maar soos dit maar is met ‘n webwerf wat net begin, was daar min geld en nie genoeg vir my dienste nie. Ons het toe ooreengekom dat ek amptelik deel word van die besigheid.
“Ons het deur die jare baie idees en dienste beproef om Trou Idees te verbeter, maar die hoeveelheid werk en uitdagings rondom dit was net te veel vir twee mense met voltydse werke om dit vol te hou,” sê hy. “Ons is nou in die bevoorregte posisie dat ons spannetjie gegroei het. Dis vir my ongelooflik om te sien hoeveel besoeke die webwerf elke dag kry. Ek is baie opgewonde oor die pad vorentoe.”
Die lekkerste deel van Trou Idees is vir Johnny die anonieme-vraag-stelsel wat hy geïmplementeer het. “Dis vir my lekker om mense ‘n tool te gee om met mekaar te kommunikeer,” sê hy.
Die meeste van die tyd is Johnny ‘n baie rustige ou wat van die stilte van die natuur hou. ‘n Regte plaasseun in sy hart. “Ek het op ‘n plaas naby Lichtenburg grootgeword. Dit was awesome om my hele kinderlewe op ‘n plaas te kon spandeer,” sê hy.
Dis ook waar hy geleer het God is altyd in beheer en dat God en gesin (sy vrou en seuntjie) bo werk en alle aardse dinge kom. “Maak nie saak wat nie”. Vir hom is die lekkerste ding in die wêreld om saam sy seuntjie karretjies te speel en saam die gesin flieks te kyk – solank dit nie rillers is nie!
AlgemeenAdvertensieSukkel met webwerf
As jy ‘n vraag op Facebook wil vra moet jy registreer en na jou eie Profielbladsy gaan*
Ek verstaan dat hierdie NIE die Vra Jou Vraag-opsie na Facebook is NIE
As jy ‘n vraag op Facebook wil vra moet jy registreer en na jou Profiel bladsy gaan.